Gauteng-man steeds vermisJaco Labuschagne. Die Gautengse polisie het bevestig die soektog na Jaco Labuschagne (37) duur voort ondanks gerugte dat hy dood gevind is. Kapt. Tjivhulawi Tshilate, woordvoerder van die Heidelberg-polisie, het aan Maroela Media bevestig ŉ saak van ŉ vermiste persoon word steeds ondersoek nadat Labuschagne Maandag verdwyn het. Gerugte het Woensdag die ronde begin doen dat Labuschagne se liggaam gevind is. “Dit spruit vermoedelik uit die vonds van ŉ ander wit man se liggaam in Heidelberg, maar ons kan bevestig dit is nie mnr. Labuschagne nie,” het hy gesê. Maroela Media het Woensdag berig Labuschagne van Elsburg, suidoos van Germiston, het na bewering ŉ boodskap vir sy familie gelaat dat hy sy eie lewe gaan neem voordat hy verdwyn het. “Die Vispol-triotaakspan van die Ekurhuleni-Oos-polisiegroepering, onder leiding van kapt. Kasaven, het ŉ soektog na hom van stapel gestuur,” het Tshilate gesê. “Sy wit JMC-dubbelkajuitbakkie met die registrasienommer DK 20 TC GP is die laaste keer in die omgewing van Heidelberg gesien.” Kasaven en sy span het onverpoos in die veld en stormwaterslote langs die N3-snelweg na hom gesoek, maar die soektog het tot dusver niks opgelewer nie. Dessie Rechner, stigter en direkteur van Pink Ladies, het gesê Labuschagne is Maandag omstreeks 10:00 die laaste keer gesien. “Sy bakkie is 4×4-aangedrewe en het nie ŉ opsporingstoestel nie. Dit wil voorkom of hy depressief is,” het sy gesê. Hy het vermoedelik ŉ denim en ŉ vlootblou toeknoophemp aangehad toe hy die laaste keer gesien is. Die polisie doen ŉ beroep op die publiek om hulle in hul soektog by te staan. Mense wat Labuschagne of sy bakkie opspoor, word versoek om die naaste polisiestasie of die Elsburg-speurders by 011 827 2306, 011 827 2306 of 011 824 2730 of die Pink Ladies by 072 214 7439, 083 378 4882 of 072 620 7704 te bel. Rechner het ŉ beroep gedoen op sosialemediagebruikers om ŉ pamflet met Labuschagne se foto en inligting daarop te versprei in die hoop dat Labuschagne vinniger opgespoor kan word.